**GLASBENA ŠOLA SLOVENJ GRADEC –**

**KRONOLOŠKI PREGLED 1953 – 2014**

Ko govorimo o glasbenem šolstvu v mestu Slovenj Gradec, ne moremo mimo nekaterih dejstev, ki so pomembna za glasbeno pedagoško delo.

Že sredi 19. stoletja je družina Wolf poskrbela za svoje otroke, da so se učili nekaterih glasbenih instrumentov. Z ustanovitvijo hišnega orkestra, čigar pobudnik je bil Filip Wolf, je bila prisotna tudi glasbeno pedagoška dejavnost z učitelji, ki so kasneje spodbudili k nastanku drugih ansamblov in pevskih zborov v kraju.

Po 1. svetovni vojni, leta 1919, je bil v mestu ustanovljen salonski orkester, ki je s prekinitvijo med 2. svetovno vojno deloval vse do leta 1971.

Glasbeno izobraževanje v tem času ni bila domena in skrb mestnih oblasti ali drugih organizacij, temveč zagnanih posameznikov, ki so imeli dovolj znanja, ljubezni do glasbe in volje za poučevanje in spodbujanje mladine k učenju glasbil, predvsem orkestrskih instrumentov, godal, pihal, trobil in klavirja.

Na pobudo kulturnih delavcev in glasbenih zanesenjakov je bila Glasbena šola Slovenj Gradec ustanovljena leta 1953. Glasbena šola je v letih od svoje ustanovitve pa do danes preživela kar nekaj korenitih sprememb.

Glasbeno šolo je v 60-letih vodilo sedem ravnateljev (Miroslav Jarc, Jurij Bocak, Viktor Poplaz, Julijan Burdzi, Jože Leskovar, Branko Čepin in sedaj Aleksander Đukanović).

Od začetka ravnateljevanja Miroslava Jarca v letih od 1953-1961, ki je kot ravnatelj začel delovati v skoraj nemogočih prostorih, brez inventarja, današnjega muzeja hiše Huga Wolfa je šola vseskozi napredovala in rastla. Leta 1953 je na šoli poučevalo 7 učiteljev, ki so na začetku poučevali 89 učencev. Prostore so si takrat delili z raznimi strankami. To je bilo nedvomno uspešno obdobje, ko je bilo potrebno šolo postaviti na noge, začeti skoraj iz nič, zgolj z ljubeznijo do glasbe, z veliko mero optimizma in vztrajnosti.

V obdobju ravnateljevanja Jurija Bocaka v letih od 1961-1980, se je začel vpis novih učencev v glasbeno šolo občutno povečevati. Bilo je zaznati izjemno delavnost na vseh področjih delovanja šole, predvsem ansamblov in orkestrov. Pod okrilje šole so prišli Salonski orkester, Big band in Jazz orkester. Ustanovljeni so bili novi oddelki in šola je pridobila nekaj novih strokovnih moči. Število nastopov solistov, komornih skupin in orkestrov se je povečevalo iz leta v leto. Po nenadni smrti Jurija Bocaka aprila 1979, je dolžnosti ravnatelja prevzel učitelj trobil Viktor Poplaz, ki je vodil šolo do meseca maja 1981, ko je bil za ravnatelja imenovan predmetni učitelj glasbe, harmonike in pihal, Julijan Burdzi (1981– 1984)

V tem času so organizirali dislocirani oddelek za harmoniko v Mislinji in zaposlili nekaj novih učiteljev, nekdanjih učencev šole.

Jože Leskovar (1984 – 1993) je s pomočjo gospodarske in krajevne skupnosti pripravil pogoje za nemoten pouk. Obnovili so šolo, rojstno hišo Huga Wolfa, spremljajoče prostore in nabavili nov inventar. Takrat pretežno zelo mlad kolektiv je smelo začrtal pot do novih uspehov. Vsako leto je bilo zanimanje otrok za učenje glasbil večje. V letu 1990 je šola s kulturnimi ustanovami zaznamovala 130-letnico skladatelja Huga Wolfa. Slavnostna prireditev je bila v nabito polni športni dvorani s koncertom slovenske filharmonije in solisti. G. Jože Leskovar je v zadnjih 50 letih močno zaznamoval glasbeno življenje v Slovenj Gradcu. Za svoje uspešno delo je prejel številna priznanja.

Od leta 1993-2012 je ravnateljeval Branko Čepin, ki je začrtal nov sodoben program dela. Razširil in odprl je nove oddelke (ponovno odprtje oddelka godal, ljudskih instrumentov, tolkal, petja, harfe in kljunaste flavte). Ponovno je ustanovil godalni orkester in pričel sodelovanje z glasbeno šolo iz Češkega Krumlova. Začeli so sodelovati tudi z glasbenima šolama Ljutomer in Ilirska Bistrica. Učenci in učitelji so uspešno sodelovali v mednarodnem orkestru »Junior Europa«, v katerem so igrali glasbeniki iz Češke, Nemčije, Avstrije, Italije in Slovenije. Glasbena šola je vseskozi sodelovala z glasbenimi šolami Ljutomer, Ilirska Bistrica, Ravne na Koroškem, Radlje ob Dravi, Glasbeno matico Trst, ZUŠ Češky Krumlov, glasbeno šolo iz Regensburga in glasbeno šolo na avstrijskem koroškem.

Po 58 letih delovanja v rojstni hiši Huga Wolfa so šolo preselili v prostore bivše Komunale na Celjsko cesto.

V letu 2012 je bil Slovenj Gradec partnersko mesto Evropske prestolnice kulture 2012, kjer je Glasbena šola sodelovala z dvema projektoma, Glasba brez meja ter Slovenska in Češka orkestralna glasba. V projektu Glasba brez meja so sodelovali harmonikarski orkester Glasbene šole Slovenj Gradec, Kvartet klarinetov CLARITET ter Glasbena šola Murska Sobota z baletno predstavo Te vidim, ki so se predstavili na koncertih v Murski Soboti in Slovenj Gradcu. V projektu Slovenska in Češka orkestralna glasba sta sodelovala združena pihalna in godalna orkestra glasbenih šol Slovenj Gradec in Češky Krumlov. S koncerti so se predstavili v Češkem Krumlovu, Slovenj Gradcu, Mariboru in Velenju.

Aleksander Đukanovič (2012 - ) je najprej prevzel mesto v.d. ravnatelja in od 2013 mesto ravnatelja glasbene šole. Pod njegovim vodstvom je šola prvič odprla nadstandardni oddelek baleta. Začrtali smo nove smernice delovanja in sodelovanja s starši, društvi in ostalimi vzgojno-izobraževalnimi zavodi. Za učence osnovnih in srednjih šol pripravljamo glasbeno – izobraževalne učne ure. Močno verjamemo, da bomo končno v mestu, kjer je bil rojen eden največjih glasbenikov, mojster samospevov, Hugo Wolf, dobili ustrezne in sodobne prostore za nemoteno glasbeno ustvarjanje in glasbeno izobraževanje.

Čakamo tudi na prekinitev moratorija na vpis, s čimer bomo lahko povečali vpis novih učencev v oddelek glasbil in baleta. Uvajamo tudi nadstandardni program poučevanja instrumentov za odrasle.

Ciljev in energije ravnatelju in njegovim sodelavcem ne manjka. Trudili se bomo, da bodo učenci tudi v bodoče dosegali odlične rezultate na tekmovanjih in postali bolj prepoznavni v regiji.

Z Glasbeno šolo so v mestu, okolici in regiji povezani številni nastopi, proslave, koncerti in druge prireditve. Učenci se vključujejo v pevske zbore, šolske orkestre, komorne sestave, različne ansamble, nekateri so izbrali solistično, drugi pedagoško pot, mnogim pa sta glasba in igranje instrumenta pomenila sprostitev ob vsakdanjiku.

Dejstvo je, da Glasbena šola Slovenj Gradec že šestdeset let vzgaja in izobražuje glasbenike v rojstnem mestu skladatelja Huga Wolfa, v mestu, ki ima bogato glasbeno in kulturno tradicijo. To ji daje nalogo in obveznost po ohranjanju, povezovanju in razvijanju odnosov z vsemi institucijami v občini in regiji. Prav gotovo bomo zastavili vse svoje moči za zagotovitev takšnih pogojev, katerih rezultati bodo lahko v ponos učencem, staršem in učiteljem.

Danes postaja šola sodobna glasbena ustanova. Nadaljevali bomo z uresničitvijo programa razvoja šole, ki bo v prvi vrsti omogočal izvedbo dobro zastavljenih učno-vzgojnih konceptov, v katerih postane iskanje novega izziv za boljšo, drugačno šolo.

 V tej usmerjenosti vidimo njeno prihodnost.